നിക്ഷേപത്തട്ടിപ്പ്: മൂന്നുപേര് അറസ്റ്റില് അയ്യന്തോള്: അനധികൃത പണമിടപാട് സ്ഥാപനം നടത്തി കോടിക്കണക്കിനു രൂപ തട്ടിയെടുത്ത കേസില് മൂന്നു പേരെ വെസ്റ്റ് പോലീസ് അറസ്റ്റ് ചെയ്തു. പുഴയ്ക്കല് ആനേടത്ത് വീട്ടില് രതീഷ് 39, വില്വട്ടം പാടൂക്കാട് തൃപ്പേക്കുളത്ത് മാരാത്ത് വീട്ടില് നവീന്കുമാര് 41, കോലഴി അരിന്പൂര് വീട്ടില് ജുവിന് 42 എന്നിവരാണ് അറസ്റ്റിലായത്. നിക്ഷേപത്തിനു പ്രതിമാസം 12 ശതമാനം പലിശ വാഗ്ദാനം ചെയ്ത് നിരവധി പേരില് നിന്നാണ് ഇവര് പണം തട്ടിയതെന്നു പോലീസ് പറഞ്ഞു. തിരുവിതാംകൂര് നിധി ലിമിറ്റഡ് എന്ന പേരില് പാട്ടുരായ്ക്കലില് പ്രവര്ത്തിച്ചിരുന്ന സ്ഥാപനം പിന്നീട് അയ്യന്തോള് പഞ്ചിക്കലിലേക്ക് മാറ്റിയിരുന്നു. 10 ലക്ഷം രൂപ നഷ്ടമായ തൃശൂര് സ്വദേശിയുടെ പരാതിയിലുള്ള അന്വേഷണത്തിലാണു പ്രതികള് പിടിയിലായത്. തുടര്ന്ന് ലക്ഷങ്ങള് നഷ്ടപ്പെട്ട നിരവധി പേര് വെസ്റ്റ് സ്റ്റേഷനില് പരാതി നല്കുകയായിരുന്നു. രതീഷ് ചെയര്മാനും നവീന്കുമാര്, ജുവിന്, ജാക്സണ്, പ്രജോദ്, ജയശീലന്, നിതിന്കുമാര്, സൂരജ്, ഹരികൃഷ്ണന് എന്നിവര് ഡയറക്ടര്മാരും ജിലു, ബിന്ദു, ഷിന്സി, ഷെഫീറോസ്, ഈശ്വരി എന്നീ ജീവനക്കാരുമായി പതിനഞ്ചു പ്രതികളാണു കേസിലുള്ളത്. കൂടുതല് പ്രതികളെ വരും ദിവസങ്ങളില് അറസ്റ്റുചെയ്യുമെന്നു വെസ്റ്റ് പോലീസ് അറിയിച്ചു. എസ്ഐമാരായ കെ.ആര്. റെമിന്, കെ.എന്. വിജയന്, കെ.ജി. ജയനാരായണന്, പി.കെ. ഹരി എന്നിവരുടെ നേതൃത്വത്തിലായിരുന്നു അറസ്റ്റ്.